**О Б Р А З Л О Ж Е Њ Е**

**I. Уставни основ за доношење Закона**

Уставни основ за потврђивање Споразумa о узајамном признавању и замени возачких дозвола између Владе Републике Србије и Владе Народне Републике Кине садржан је у члану 99. став 1. тачка 4. Устава Републике Србије, према којој је у надлежности Народне скупштине да потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Споразум о узајамном признавању и замени возачких дозвола између Владе Републике Србије и Владе Народне Републике Кине потписан је 27. маја 2021. године. Потписан је на основу Закључка Владе Републике Србије о утврђивању Основе за закључивање Споразума о узајамном признавању и замени возачких дозвола између Владе Републике Србије и Владе Народне Републике Кине, којим је усвојен усаглашени текст Споразума и овлашћен министар унутрашњих послова Александар Вулин за потписивање. Споразумом се нашим држављанима који имају пребивалиште у Народној Републици Кини омогућава замена важеће возачке дозволе Републике Србије за кинеску возачку дозволу без претходног полагања теоријског и практичног дела возачког испита, за одређене категорије возила, што представља решавање важног питања за наше држављане у њиховом свакодневном животу, нарочито за оне чије је обављање професије везано за управљање моторним возилом. Иста привилегија је гарантована кинеским држављанима у Републици Србији.

Ступање на снагу споразума и његова примена представљају директну финансијску корист за држављане Републике Србије који имају пребивалиште у Народној Републици Кини јер их лишава финансијских трошкова полагања теоријског и практичног дела возачког испита, за одређене категорије возила и скраћује поступак добијања кинеске возачке дозволе.

Потврђивањем Споразума омогућује се његово ступање на снагу, како је предвиђено чланом 9. Споразума.

Сагласно члану 13. Закона о закључивању и извршавању међународних уговора („Службени гласник РС”, број 32/13) Министарство спољних послова покреће поступак потврђивања наведеног споразума.

**III. Оцена потребних финансијских средстава за спровођење Закона**

За спровођење Споразума о узајамном признавању и замени возачких дозвола између Владе Републике Србије и Владе Народне Републике Кине није потребно обезбедити средства са раздела 15 – Министарство унутрашњих послова.